Vejleby Kirke
Vejleby Kirke er en sognekirke, der ligger den fjernt fra både bebyggelse og strand. Tidligere nåede en vig af Rødby Fjord op til kirken, og i ældre tid var der en lille by ved kirken, Torpe.
Kirkegården har bevaret sine gamle grænser. Den er omgivet af en hæk, hvilket har været tilfældet siden i hvert tilfælde 1586. Hovedindgangen med kørelåge er fra nord.
Kirken består af romansk kor og skib. Den har et tårn fra den gotiske periode over den vestlige end. Disse dele af kirken er opført i munkesten. Det nygotiske våbenhus er angiveligt kommet til i første halvdel af 1900-tallet.
Kirken står i dag hvidkalket med røde, teglhængte tage og trævinduer af empireform.
De ældste bevarede bygningsdele er murværket i kor og skib, hvor koret er opført først. I skibet har oprindeligt været en dør mod nord. På trods af ændringer er døren stadig i brug. Øverst på de lange mure mod nord og syd er ommurede, dekorative gesimser. De dekorative elementer og de trappeformede kamtakker på både på korets og skibets gavle er senere tilføjelser. 
Tårnet er opført i gotisk tid, dvs. den sene del af middelalderen. Dets tag har form som en stejl pyramide.
Våbenhuset står, hvor der angiveligt tidligere var et middelalderligt. I sin nuværende form er våbenhuset dog en senere tilføjelse. 
I det indre står kirken hvidmalet. Rummet bærer præg af det pudsede bræddeloft. Mellem koret og skibet er den runde korbue bevaret, men ellers ses ingen oprindelige detaljer. Tårnrummet åbner sig mod skibet med en bred spidsbue, som dog er muret om. I gotisk tid er i koret indbygget et ottedelt hvælv.
Koret har middelalderligt tagværk, mens tagets konstruktion i skibet er omsat på et senere tidspunkt. Tårnets pyramidespir har til dels en gammel konstruktion, men er ligeledes bygget om.
Intet af kirkens middelalderlige inventar lader til at være bevaret. Der er dog fra den tidlige renæssance i tiden omkring år 1570 bevaret panelet til alterbordet. Forsiden består af otte felter i to rækker, hvoraf de fem af felterne har ornamenter med planter. Foroven til højre er et mandshoved med antik hjelm, og til venstre er et kvindehoved med planter i stedet for hår. I nederste række er et felt med en kvinde iført tidens modedragt.
Prædikestolen er fra højrenæssancen, og den har tidligere haft et malet årstal, 1619. I de store felter er figurer af evangelisterne.
I våbenhuset, fastgjort til væggen, er en pengeblok fra 1600-tallet. Den er af jernbeslået eg.
Altertavlen er fra omkring år 1800. Den har et ældre maleri, som afbilder Kristus i Getsemane have. Det er muligvis udført af en elev til den nederlandske kunstner, Rembrandt Harmenszoon van Rijn (1606-1669).
Døbefonten er en enkel, ottekantet søjle af eg fra omkring år 1800. Den har et dåbsfad af nederlandsk herkomst fra ca. 1625.
I den vestlige ende har kirken et pulpitur, dvs. et ophøjet galleri. Det er i Vejleby Kirke et såkaldt orgelpulpitur, da det benyttes til orglet. Det er angiveligt fra 1848.
På skibets sydvæg er et epitafium, dvs. mindesmærke fra 1776. Det er over Jacob Laursen Morsleth, som først var forvalter på Brahetrolleborg og Tølløsegaard og derefter i 32 år inspektør ved grevskabet Christianssæde.
Indmuret i korets sydvæg er en gravsten fra 1640.